Kanonkop kan sonder twyfel as een van Suid-Afrika se first growths gesien word, maar dit beteken nie hulle skeep hul plaaslike mark af nie.
“Ons probeer om dit teen ’n behoorlike prys reg te kry, maar ook met gehalte. Eintlik het ons ’n nuwe kategorie in die mark geskep,” vertel mnr. Abrie Beeslaar, die enigste wynmaker wat al drie keer as Wynmaker van die Jaar aangewys kon word met die internasionale wyn- en spiritualieëkompetisie in Londen, Brittanje.
Abrie stem saam dat Suid-Afrika herkenbare, groot handelsmerke nodig het wat veral in die buiteland vastrapplek kan kry, maar skerm vinnig oor of Kanonkop dié rol gaan vervul. “ ’n Miljoen bottels klink baie vir Suid-Afrika, maar in wêreldverband is dit maar ’n druppel aan die emmer . . .”
Hoe het dié bekende Stellenbosse kelder, wat sy naam te danke het aan die koppie teen Simonsberg van waar ’n kanon afgevuur is om die omgewing se boere te laat weet wanneer hulle kon gaan handel dryf in Tafelbaaihawe, dit reggekry om so te groei sonder om sy alombekende gehalte in te boet?
Die Kadette-reeks het in die 1980’s ontstaan sodat hulle die druiwe van die jonger wingerde op die plaas kon benut.
“Die doel was om ’n ligter styl wyn met hierdie druiwe te maak, terwyl die druiwe van die ouer wingerde vir ons beste wyne gehou word. Jannie Krige, Johann en Paul se pa, het destyds gesê die wyn moet soos ’n jong soldaat (kadet) wees: Maklik om van ’n jong ouderdom af te drink, maar daar moet steeds ’n verbintenis met die res van ons wyne wees; ’n sekere balans en elegansie wat deel is van ons styl.
“Ons sien nie ons tweede wynreeks as ‘tweede’ nie. Ons beskou dit eerder as ’n besigheidskaartjie wat reg oor die wêreld uitgedeel word en waarmee ons die beste eerste indruk moontlik wil skep sodat mense ook ons ander wyn wil proe.” In 2012 het hulle vir die eerste keer ’n Pinotage by die Kadette-reeks gevoeg. Dit was ’n onmiddellike sukses.
“Die mark het gevra vir ’n meer bekostigbare Pinotage van ons af. Die vertroue was daar, maar die Kanonkop-prys was buite baie mense se bereik.”
Abrie vertel hulle het ’n paar jaar gelede by Johann se strandhuis aan die Weskus bymekaar gekom om ’n dinkskrum te hou oor hoe hulle die groei gaan aanpak.
Me. Annelie Viljoen, wingerdboukundige, het meer as ’n jaar gelede by hulle aangesluit, spesifiek om druiwe te soek en aan te koop wat aan Kanonkop se streng vereistes voldoen. Sy bestuur die wingerde – veral in die Bottelary-heuwels en die res van Stellenbosch, asook in die Helderberg – saam met die boere om seker te maak hulle kry die beste druiwe.
“Dis ’n wydverspreide gebied, maar die beskikbaarheid en prys van Stellenbosch-druiwe laat ons nie met ’n ander keuse nie. Mense staan tou om druiwe in die hande te kry en ons glo steeds in die waarde van Stellenbosch-druiwe. Die pryse is gunstiger sodra jy buite Stellenbosch se grense beweeg, maar ons neem in ag dat dit ons wynstyl effens kan verander. Daarom gebruik ons nie baie druiwe van elders nie,” vertel Abrie.
“Ek hou van die stabiliteit wat Stellenbosch-wingerde bied. Daar is nie baie gebiede wat veranderende toestande so goed verwerk soos Stellenbosch nie. Ons het byvoorbeeld nie ’n groot afname in opbrengs gesien tydens die droogte nie.”
“Ons uitbreidings het ook plek gemaak vir 4 000 ekstra vate. Ons kan nou 6 500 vate huisves. Ek weet nie van nog ’n wynlandgoed in Suid-Afrika met so ’n groot vermoë nie. Ons het ook ons gisvermoë verdubbel. Vanjaar het ons 2 500 ton druiwe by Kanonkop verwerk en hande gevat met Overgaauw om ’n verdere 500 ton te pars,” sê Abrie.
Die ekstra vermoë beteken hulle kan wyn vir ’n hele paar maande lank eers laat bottelverouder voor hulle dit aan die mark beskikbaar stel. Die druiwe-ontvangsarea is ook opgeknap.
“Dis nie omdat ons gesien wil word as ’n tegnologies gevorderde kelder nie, maar omdat ons aangevuur word deur gehalte. As dit kan help om ’n 1% verbetering in gehalte mee te bring, is dit die moeite werd. ’n Mens moenie verval in jou manier doen nie. As jy beter kan raak, moet jy alles tot jou beskikking gebruik om dit reg te kry.”